P6_TA(2005)0139

Tørke i Portugal

Europa-Parlamentets beslutning om tørken i Portugal

Europa-Parlamentet,

- der henviser til artikel 2 og 6 i EF-traktaten, i henhold til hvilke miljøbeskyttelseskrav skal integreres i Fællesskabets politikker for diverse sektorer med henblik på at fremme en bæredygtig økonomisk udvikling ud fra et miljømæssigt synspunkt,

- der henviser til EF-traktatens artikel 174,

- der henviser til Kyoto-protokollen til FN's rammekonvention om klimaændringer fra december 1997 samt EF's ratificering af Kyoto-protokollen den 4. marts 2002,

- der henviser til Kommissionens rapport om klimaændringer og den europæiske vanddimension,

- der henviser til forretningsordenens artikel 103, stk. 2,

A. der henviser til, at Sydeuropa, især Den Iberiske Halvø, i de seneste par år har haft adskillige perioder med alvorlig tørke,

B. der henviser til, at manglen på nedbør i Portugal fra 1. oktober 2004 til slutningen af marts 2005, hvor nedbøren lå under 50 % af gennemsnittet for perioden 1961-1990, har ført til et ekstremt lavt grundvandsniveau med under 20 % i nogle af landets sydlige områder,

C. der henviser til, at hen ved 88 % af det portugisiske fastland pr. 15. marts 2005 var ramt af alvorlig eller endog ekstrem tørke, og at de få dage med ringe nedbør ikke har ændret situationen tilstrækkeligt,

D. der henviser til, at vandmanglen skaber problemer med alvorlige socioøkonomiske følger for navnlig Portugals landbrug, kvægbrug og skovbrug, hvor den har ført til en meget langsom eller ingen plantevækst, især hvad angår korn, foderafgrøder og naturlige græsningsarealer, til skade for halm- og kornhøsten med deraf følgende ekstrem knaphed på dyrefoder, idet lagrene er ved at være opbrugt, samt for levnedsmiddelsituationen, miljøet og de sanitære forhold og dermed også for den vigtige portugisiske turistindustri,

E. der henviser til, at der fra maj til begyndelsen af efteråret ikke vil falde nedbør, hvorfor det bliver nødvendigt fortsat at anvende dyrefoder, ikke blot i løbet af sommeren, men også den kommende vinter,

F. der henviser til, at de befolkningsgrupper, der er hårdest ramt af tørken, er dem, som råder over færrest finansielle midler, og at tørken ud over de direkte følgevirkninger har konsekvenser for forårsafgrøderne, som i mange tilfælde er i fare på grund af den meget ringe vandtilførsel til de vigtigste opdæmmede søer, samt at der til sommer er øget risiko for skovbrande, som tidligere har antaget katastrofale proportioner, navnlig i 2003,

G. der henviser til, at den anslåede forringelse af nettoværditilvæksten ifølge undersøgelser af tørkens følger over en periode på 11 måneder udgør 34 % og endog helt op til 40 % i de hårdest ramte områder i landets sydlige del,

H. der henviser til, at den vedvarende tørke i Portugal er et yderligere bevis på klimaændringers negative følger, og understreger, at dette endnu en gang vidner om nødvendigheden af en drastisk global indsats for at dæmme op for sådanne ændringer; der henviser til, at EU derfor fortsat bør spille en førende rolle i denne udvikling og øge sin indsats inden for så vigtige områder som miljø, energi og transport,

1. udtrykker solidaritet med de berørte befolkninger og sektorer og bekymring over situationen for de portugisiske landbrugere og kvægavlere samt for de regioner i navnlig den centrale og sydlige del af landet, der allerede har vandforsyningsproblemer;

2. anser det for nødvendigt, at der gøres en indsats på EF-plan, ikke alene for at støtte de hårdest ramte, men også for at forhindre forværring af skaderne og undgå, at lignende situationer i fremtiden forårsager så alvorlig skader; opfordrer i den forbindelse Kommissionen til på grundlag af de oplysninger, de portugisiske myndigheder har givet, at:

- fremskynde alle udbetalinger af landbrugsstøtte til landbrugerne

- stille korn til rådighed fra Fællesskabets interventionslagre af overskudskorn fra nogle af medlemsstaterne i overensstemmelse med fællesskabsretten og i lighed med fremgangsmåden i tidligere lignende situationer

- støtte udførelsen af de veterinære opgaver, der er omfattet af beredskabsplanen mod kataralsk feber eller "blå tunge", der brød ud samtidig med tørken, og som på grund af restriktionerne med hensyn til flytning af dyr i høj grad har forværret situationen

- godkende undtagelser fra anvendelsen af en række fællesskabsbestemmelser, herunder især tilladelse til græsning på nedlagte arealer eller på arealer med korn, som det vil være umuligt at høste, fordi deres produktionscyklus allerede er ødelagt

- give de portugisiske myndigheder tilladelse til at yde statsstøtte, i det omfang situationen kræver det, især til mindre landbrugere, primært som et tilskud til de ekstraordinære udgifter til dyrefoder og transport, til opsamling af vand eller til støtte for andre hårdt ramte afgrøder som f.eks. kartofler og citrusfrugter

- forelægge Rådet og Europa-Parlamentet et forslag til ændring af de juridiske instrumenter for at afpasse de gældende regler til behovet for at undgå, at gentagne tørkeperioder i Sydeuropa fremover får så alvorlige følgevirkninger;

3. gør i den forbindelse Kommissionen og Rådet opmærksom på, at der straks må afsættes bevillinger og mobiliseres midler for rettidigt at undgå, at der opstår et øget antal skovbrande som følge af tørke til sommer;

4. bifalder Kommissionens meddelelse om "risiko- og krisestyring i landbruget" (KOM(2005)0074) og tilskynder den, samt Rådet, til hurtigst muligt at følge den op med indførelsen snarest muligt af en effektiv beskyttelsesordning i fællesskabsregi, som skal beskytte de europæiske landmænd mod risici og kriser i lighed med dem, som tørkesituationen i Portugal har medført; mener, at det er nødvendigt at indføre en offentlig form for landbrugsgaranti finansieret af fællesskabsmidler, således at landmændene sikres en mindsteindkomst i tilfælde af naturkatastrofer som tørke og brande;

5. mener, at det er nødvendigt at oprette en budgetpost, så der kan ydes finansiel støtte med henblik på at minimere de stigende udgifter og den faldende produktion inden for landbruget samt en midlertidig undtagelse fra sociale sikringsbidrag (uden tab af rettigheder) for fuldtidslandmænd med indkomster under 12 ESE og en rentefri forlængelse af høstkreditten i to år;

6. henstiller indtrængende til Rådet og Kommissionen at overveje muligheden for at anvende Solidaritetsfonden, navnlig med hensyn til muligheden for, at den også kan bidrage til at overvinde situationer af denne art, der især indtræffer i Sydeuropa;

7. opfordrer Kommissionen til at tage initiativ til at sikre opfyldelse af Kyoto-forpligtelserne;

8. opfordrer Kommissionen til indgående at undersøge forekomsten af disse fænomener for at finde ud af, om de er af cyklisk art eller optræder lejlighedsvist, eller om de er et nyt tegn på varige klimaændringer, samt undersøge mulighederne for en ordning ud over 2012, der er skæringspunktet for FN's plan vedrørende klimaændringer, samt for udvikling af en langfristet fællesskabsstrategi, der indebærer emissionsreduktioner inden 2020 for specielt industrilandene; understreger, at EU bør bevare sin ledende position i de internationale bestræbelser på at løse problemerne i forbindelse med klimaændringer og fremsætte konkrete forslag med henblik på strategiske foranstaltninger ud over 2012;

9. noterer sig med interesse Kommissionens nylige rapport om globale klimaændringer og den direkte indvirkning heraf på vandforsyningen, vandkvaliteten og økosystemerne interessant; glæder sig især over forslaget om at fremsende relevante oplysninger til de ansvarlige for EU's vandpolitik vedrørende klimaændringernes indvirkning på vandforsyningssektoren (landbrug, storbycentre, industri- og energisektorer, civilbeskyttelse, fysisk planlægning);

10. pålægger sin formand at sende denne beslutning til Rådet, Kommissionen, det portugisiske parlament og den portugisiske regering samt de lokale myndigheder i de berørte områder.

--------------------------------------------------